
 फोहोरको बादल !



 Karanjeet Kaur



 फोहोरको बादल ! सिकू आफ्ना साथीहरुमध्ये एकदमै उदास केटी थिइन् । वास्तवमा उनी आफ्ना कक्षाको सबैभन्दा उदास केटी थिइन् । शायद उनी संसारकै उदास केटी पो हुन् कि ?



 साथीहरु ? अहँ, उनका कुनै साथीहरु थिएनन् । सिकूसँग कोही पनि खेल्न चाहँदैन थिए । किनभने उनको टाउकोको ठीक माथि बादल झुन्डिरहेको थियो । त्यो थियो ....फोहोर मैलाको बादल ।



 सुन्तलाको बोक्रा र बिस्कुटका पाकेट, भाँचिएका खेलौना, पेन्सिल तिखारेका फोहोर, बटारेर फालेका प्लास्टिकका बोतलहरु, प्लास्टिकका ब्यागहरु अनि यी सबैको वरिपरि भन्किरहेका झिंगाहरु उफ !



 आफ्नो टाउकोमाथि फोहोरमैलाको बादल मडारिइरहेको केटीसँग कोही पनि खेल्न चाहँदैन थिए । तिम्रो टाउकोमा कुहिएको केराको बोक्रा खस्यो भने कस्तो लाग्छ होला ? उह ! सिकूले लुकामारी खेल खेल्न पनि सकिनन् । किनकि त्यो फोहोर मैलाको बादलले उनलाई खेल्नै दिँदैनथियो नि ।



 “के म तिम्रो पेन्सिल तिखार्ने लिन सक्छु ?”, सिकूले स्वीटीलाई सोधिन् । तर स्वीटी त मुख बिगार्दै ठाउँ छोडेर आशा भएतिर पो बस्न गइन् । सिकूले खाना खाँदा पनि एक्लै बसेर खानु पर्यो। सिकूले बल्ल थाहा पाइन् कि उनले आफ्नी आमाको कुरा सुन्नुपर्ने थियो । उनलाई आमाले सधैँ “फोहोर जताततै फाल्नु हुन्न है छोरी” भन्ने गर्नुहुन्थ्यो ।



 “केराको बोक्रा बाटोमा नफाल । बिस्कुटको पाकेट रद्दीको टोकरीमा फाल ।” तर सिकूले आमाको कुरामा कहिल्यै ध्यान दिइनन् । उनी त खालि आमाको कुरा हाँसेर उडाइदिन्थिन अनि जताततै फोहोर छरिदिन्थिन् ।



 सिकूको यस्तो बानीले आमा एकदिन खुबै रिसाइन् । “एकदिन यी सबै फोहोरले तिमीलाई पछ्याउनेछ, हेरिराख है ।”, आमाले भनिन् । सिकूले आमाको कुरा फिस्स हाँसेर उडाइन् । भोलिपल्ट बिहान उठदा सिकूले डुङडुङ् फोहोर गनाएको र झिँगा भन्केको आवाज सुनिन् । उनको टाउकोमाथि फोहोरको बादल पो देखिन् । आमाको कुरा साँचो सावित भयो । अब सिकू हाँस्न सकिनन्, खुसी हुन सकिनन् ।



 अब यो चित्र राम्रो सङ्ग नियालेर हेरौ त ।



 सिकू भाग्न खोजिन् । तर त्यो फोहोर मैलाको बादलले उनलाई पछ्याइ रह्यो । सिकूले झाडुले त्यो बादललाई झार्न खोजिन् । तर झाडुले त्यो बादललाई बढान सकिएन ।



 सिकूले सबै उपाय लगाइन् । उनी चिच्याइन् र बादललाई भाग् भनिन् । उनले बादललाई नै रद्दीको टोकरीमा हाल्न समेत खोजिन् । तर फोहोरको त्यो बादल हटदै हटेन । सिकू धेरै दुखी भइन् ।



 त्यसपछि केही घटना भयो । सिकूले बल बहादुरले केराको बोक्रा बाटोमा फालेको देखिन् । सिकूलाई भनक्क रिस उठ्यो । के उसले मेरो टाउकोमाथि फोहोरको बादल देखेको थिएन र ? “ओइ मूर्ख केटा,”, उनी चिच्याइन् । “बाटोमा केराको बोक्रा नफाल् । अर्को मान्छे चिप्लेर लड्छ ।” बल बहादुरले फोहोरको बादल देखेर तर्सियो अनि रद्दीको टोकरीमा बोक्रा फाल्यो ।



 भोलिपल्ट । टाउकोमाथिको फोहोरको बादल अलि सानो भएको देखियो । “यो कसरी भयो ?”, सिकू छक्क परिन् । अनि, सिकूले रीमा काकीले प्लास्टिकको ब्याग फाल्दै गरेको देखिन् । “काकी”, सिकू कराइन् । ती प्लास्टिकका ब्यागहरु टिप्नुस् र फेरि प्रयोग गर्नुस् । रीमा काकीले ती प्लास्टिकका ब्याग टिपिन् र गइन् । भोलिपल्ट जब सिकूको निद्रा खुल्यो, त्यो फोहोरको बादल झनै सानो भएको थियो । सिकू हाँसिन् । उनले बल्ल थाहा पाइन् कि के गर्नुपर्ने रहेछ ।



 कसैले बाटोमा बिस्कुटको पाकेटको खोल फालेको भेटिएमा सिकूले रोक्थिन् र त्यसो नगर्न भन्थिन् । उनले प्लास्टिकका बोटल भेटेमा रद्दीको टोकरीमा फालिदिन्थिन् । अब गाउँ झन भनै सफा हुँदै गयो अनि सिकूको टाउको माथिको बादल पनि झनझन सानो हुँदै गयो । अनि एक दिन त पुरै सफा भयो । अब सिकू संसारकै सबैभन्दा हँसिली खुसी केटी भइन् ।



 सिकूले अबदेखि कहिल्यै फोहोर गरिनन् । उनलाई सफा शहरमा बस्न मन लाग्यो । तर उनलाई डर थियो कि त्यो फोहोरको बादल फेरि आउने आउने पो हो कि । कसलाई थाहा र ।



 अब यो चित्र नियालेर हेरौ ।



 ल अब फोहोरको बारे कुरा गरौं । के तिमीलाई थाहा छ फोहोर फालेपछि के हुन्छ ? अहँ, तिम्रो टाउकोमाथि बादल भएर बस्दैन । त्यो फोहोर तिम्रो घर छेउमा फोहोरको ठुलो थुप्रो भएर बस्छ । जब तिमी फोहोर फाल्छौ, ती फोहोर सडकछेउमा थुप्रिएर बस्छ । तीमध्ये केही त तिम्रो घरबाट बग्ने फोहोरको पानीमा मिसिएर जान्छ । ती फोहोर एकठाउँमा जम्मा भएर पाइप बन्द भएर फोहोर रोकिन्छ अनि त्यहाँ झिँगा र विभिन्न किसिमका रोग फैलिन्छ । ओह, कसैलाई पनि फोहोर वातावरणमा बस्न मन लाग्दैन । सिकूलाई सोध त ।



 फोहोरको बादल बन्नबाट कसरी जोगाउने ? तरीका यस्तो छ । हामी यसरी गर्न सक्छौं । –	फोहोरका टुक्रा टाक्री नफाल्ने । सधैं सधै नै रद्दीको टोकरीमा फोहोर फाल्ने गरौं । रद्दीको टोकरी नजिकै कहाँ छ त्यो खोजौं  ।



 केरा खाइसकेपछि त्यसको बोक्रा बाटोमा नफालौ । रद्दीको टोकरी नभेटेसम्म त्यसलाई सानो झोलामा राखौँ र रद्दीको टोकरी खोजौं । सबैकुरा फाल्ने चीज हुन भन्ने चाहिँ नसम्झौं । केराको बोक्रासँगै ब्याग नफालौँ । त्यसलाई घर लगेर पुन प्रयोग गरौं । रद्दीको टोकरीको ढकनी लगाउँ ताकि त्यहाँ झिँगा नभन्कियोस, त्यहाँभित्र नपसोस् ।


 फोहोरको बादल : सिकूको टाउकोमाथि फोहोरको बादल घुमिरहन्छ । यसले उनलाई संसारभरिकै उदास दुखी केटी बनाएको छ । यो अचम्मको कथा पढेर जानौं कि सिकूले त्यस डरलाग्दो फोहोरको बादलबाट कसरी छुटकारा पाइन् । यो केटाकेटीको लागि तह–२ को पुस्तक हो जसले बुझेका शब्द चिन्न र अरुको सहयोग लिएर नयाँ शब्द सिक्न सक्नेछन् । बहुभाषिक बालकथा पुस्तकहरुको श्रृङ्खलामा प्रथम पुस्तकले डिजिटल रूपमा बालबालिका, लेखक, चित्रकार तथा प्रकाशकहरूलाई उनेर एउटै मालाको रूपमा आएर नयाँ अध्याय कोरेको छ । शिक्षक एवम् अनुवादकहरुलाई समेटेर भारत र विश्वका बालबालिकाहरुका लागि खुला लाइसेन्सप्राप्त बहुभाषिक बालकथाहरूको संकलनले समृद्ध बनेको छ । हाम्रो यो अद्वितीय अनलाइन कथा–चौतारी एउटा खेलमैदान हो जहाँ बालबालिका, अभिभावक, शिक्षक तथा लाइब्रेरियनहरु रचनात्मकता देखाउन सक्छन् । आउनोस् आजदेखि नै कथा बुन्न शुरु गरौं र हरेक बालबालिकको हातमा एउटा पुस्तक थमाउने कार्यमा हामीलाई सहयोग गर्नोस् ।

